Kelmės profesinio rengimo centras

**VšĮ Kelmės profesinio rengimo centras**, arba **Kelmės PRC** – viešoji įstaiga, valstybinė profesinio rengimo institucija, veikianti Kelmėje, teikianti pirminį ir tęstinį profesinį mokymą dėstomąja lietuvių kalba. Įstaigos kodas: 111964759. Centras turi Tytuvėnų skyrių, kuris įsikūręs Budraičių kaime.

Centras susikūrė 2000 m., sujungus Kelmės statybininkų ir Tytuvėnų žemės ūkio mokyklas. Po šių mokyklų sujungimo, Kelmės PRC tapo vienu iš didžiausių profesinio rengimo centrų Žemaitijos regione. Nuo 2003 m. tapo viešąja įstaiga. Centre profesinis mokymas gali būti vykdomas pagal 9 mokymo sritis, turimos licencijos mokyti pagal 22 pagrindinio profesinio mokymo ir 44 darbo rinkos profesinio mokymo programas, vykdomas suaugusių mokymas bei perkvalifikavimas. Centre dirba 44 mokytojų kolektyvas, iš viso centre dirba 127 darbuotojai. 2016 m. Centre mokėsi 525 mokiniai, tame skaičiuje pagal pagrindinio ugdymo programas I–oje ir II–oje gimnazijos klasėse – 41, pagal bendrojo lavinimo ir formaliojo profesinio mokymo programas – 484.

## Istorija

### Kelmės PRC Tytuvėnų skyrius

1959 m. atidarytas **Tytuvėnų žemės ūkio technikumas**, pradėjęs rengti agronomus ir zootechnikus. Technikumui buvo atiduotas Lietuvos KP Tytuvėnų rajono komiteto pastatas. Jame įsikūrė klasės, bendrabutis, valgykla. Po metų bendrabučiui pritaikytos buvusio vienuolyno patalpos.

Nuo 1974–1975 mokslo metų Budraičių kaime buvo pastatytas naujas mokymo korpusas, bendrabučiai, valgykla, aktų ir sporto salės. Šalia technikumo rūmų iškilo pradžios mokykla, vaikų darželis, parduotuvė, medicinos punktas, plaukimo baseinas, mokomojo ūkio administracijos pastatas, įrengtas stadionas. Prie technikumo mokomojo ūkio buvo prijungtas „Artojo" kolūkis, o 1976–1977 m. pastatytas 400 vietų melžiamų karvių kompleksas, pradėti rengti daržininkystės, sodininkystės, miškininkystės ir žemdirbystės skyriai.

1981 m. technikumas buvo performuotas į **Tytuvėnų 28-ąja vidurinę kaimo profesinę technikos mokyklą**. Moksleiviai galėjo pasirinkti vieną iš trijų naujų specialybių: plataus profilio traktorininko – mašinisto, melžiamų karvių priežiūros operatoriaus, sodininko – daržininko. Vėliau mokyklos pavadinimas keitėsi dar keletą kartų: Tytuvėnų 28-oji vidurinė kaimo profesinė technikos mokykla, Tytuvėnų 88-oji vidurinė profesinė technikos mokykla, 88-oji vidurinė profesinė technikos mokykla, Tytuvėnų profesinė technikos mokykla. Nuo 1990 m. – **Tytuvėnų žemės ūkio mokykla**. Nuo 1993 m. mokykloje pradėta rengti bitininkus, žemės ūkio technikos mechanikus, namų ūkio ekonomes. 1994 m. joje pradėjo veikti Tytuvėnų jaunimo mokykla. Nuo 1996 m. rengiami ūkio namų ūkio meistrai, o nuo 1998 m. – biuro komersantai.

2000–2001 mokslo metus mokykla pradėjo kaip Kelmės profesinio rengimo centro Tytuvėnų skyrius.

### Kelmės statybininkų mokykla
1984 m. Kelmėje atidaryta nauja 31–oji VK PTM (profesinė technikos mokykla). Priimti mokytis 246 įvairių statybinių specialybių moksleiviai. Tais pačiais metais tapo **Kelmės 60 VPTM** (vidurine profesine technikos mokykla). Kasmet mokėsi apie 750 moksleivių. 1988 m. mokykla tapo **Kelmės PTM**, pradėtos ruošti siuvėjos–mezgėjos, vėliau virėjos–padavėjos.

Iki 1992 m. mokykla vadinosi Kelmės KSM (kaimo statybos mokykla), 1994 m. pradėti rengti darbo rinkos kursai. 1992–2000 m. mokymo įstaiga vadinosi Kelmės statybininkų mokykla.

## Profesinis mokymas
2016–2017 mokslo metais buvo siūlomos šios profesinio mokymo programos:

* Prekybos įmonių vadybininko padėjėjo
* Staliaus
* Apdailininko
* Pastatų restauratoriaus
* Virėjo
* Padavėjo – barmeno
* Vairuotojo
* Floristo
* Auklės
* Viešbučio darbuotojo
* Automechaniko
* Technikos priežiūros verslo darbuotojo
* Kaimo turizmo organizatoriaus
* Konditerio

## Direktoriai
* Sigitas Šlickus (2015–2017 m.)

## Nuorodos
* Sąrašas:Lietuvos profesinio mokymo įstaigos
* Oficiali svetainė
* Informacija apie mokyklą (''aikos.smm.lt'') 
* Tytuvėnai XX a. ir dabar
* Kelmės PRC 20–mečio jubiliejus